
Grapefruit – rebranding la 360°
Bucureşti, 15 mai 2007- Grapefruit a realizat rebrandingul pentru Mercury Promotions- cea mai mare agenţie independentă de publicitate din România, care s-a transformat în Mercury360.
Obiectivul procesului de rebranding a fost repoziţionarea şi reorganizarea Mercury Promotions pentru a asigura competitivitatea în piaţă şi pentru a susţine creşterea solidă şi constantă pe termen mediu şi lung. Grapefruit a realizat noul concept de brand, a dezvoltat strategia şi a conceput noua identitate vizuală Mercury360, pentru a sublinia schimbarea de nume, pentru a rezista în timp şi pentru a reflecta personalitatea şi viziunea companiei.
Echipa Grapefruit a îndeplinit cerinţa clientului de a transmite, prin noua identitate, ideea că Mercury360 este partenerul care oferă soluţii integrate de marketing şi comunicare, orientate către rezultatul final. Mercury360 nu mai este doar o agenţie de publicitate ci devine o extensie a departamentului de marketing al clientului, care poate să înţeleagă şi să funcţioneze organic alături de echipa clientului.

"Decizia de a lucra cu Grapefruit a fost firească, având în vedere rezultatele excelente pe care le-am avut pe fiecare proiect pe care am lucrat împreună în ultimii 6 ani. Lucrul cu echipa Grapefruit a fost la fel ca întotdeauna: eficient, creativ, fun, profesionist, sincer, plin de entuziasm. În ceea ce priveşte Grapefruit, nu pot să spun prea multe noutăţi. Au fost şi rămân printre cei mai buni", declară Radu Ţoncu, New Business Director Mercury360, coordonatorul procesului de repoziţionare. 
###

Mercury360 (http://www.mercury360.ro/) este o agenţie integrată de consultanţă de marketing şi comunicare şi, în acelaşi timp, cea mai mare agenţie independentă din România. Înfiinţată în 1993 şi consacrată sub numele de Mercury Promotions în 1998, Mercury360 se află în topul primelor 10 agenţii din România şi are o experienţă solidă în derularea proiectelor de comunicare integrate şi specializate. Pe parcursul celor 13 ani de activitate, agenţia s-a dezvoltat constant ajungând în 2006 la 140 de angajaţi, un portofoliu de servicii în creştere şi o cifră de afaceri de peste 12 milioane Euro. În prezent, Mercury360 este dedicat unor parteneriate cu o serie de companii importante precum Coca-Cola, Metro, Nestle, Ursus Breweries, Reinert, Romtelecom, Western Union.

Grapefruit (www.grapefruit.ro) este o agenţie românească de branding, cu birouri în Iaşi şi Bucureşti. Portofoliul Grapefruit include peste 100 de clienţi din 13 ţări, pe patru continente, printre care se numără Abbott Laboratories, Antibiotice, Dacia, Vodafone, HP România, Gândul, Eli Lilly, OTP Bank, British Council, International Corporate and Brand Identity Centre (Marea Britanie) şi DDB San Francisco (SUA). Grapefruit este agenţia cu cele mai multe nominalizări şi premii câştigate la „Identity: Best of the Best 2007”- competiţie internaţională de design de logo şi identitate de companie organizată de revista Identity din Moscova.

